A TANÁCS 1195/2006/EK RENDELETE
(2006. július 18.)
a környezetben tartósan megmaradó szerves szennyező anyagokról szóló 850/2004/EK európai parlamenti és tanácsi rendelet IV. mellékletének módosításáról
(EGT vonatkozású szöveg)
AZ EURÓPAI UNIÓ TANÁCSA,
tekintettel az Európai Közösséget létrehozó Szerződésre,
tekintettel a 850/2004/EK rendeletre (1), és különösen annak 7. cikke (4) bekezdésének a) pontjára és 14. cikke (3) bekezdésére,
mivel:
(1)
A Bizottság megvizsgálta a 850/2004/EK rendelet hulladékkal kapcsolatos rendelkezéseinek végrehajtását.
(2)
A 805/2004/EK rendelet IV. mellékletében javasolt koncentráció-határértékek a legalkalmasabbak az emberi egészség és a környezet magas szintű védelem biztosítására a környezetben tartósan megmaradó szerves szennyező anyagok lebontása és visszafordíthatatlan átalakulása tekintetében.
(3)
A toxafén esetében - ami több mint 670 anyag keveréke - nincs általánosan elfogadott és releváns analitikai módszer az összkoncentráció meghatározására. A fenti vizsgálat során azonban nem találtak toxafénből álló, toxafént tartalmazó vagy toxafénnel szennyezett hulladékállományt az Európai Unióban. Ezenkívül a vizsgálat kimutatta, hogy valahányszor a környezetben tartósan megmaradó szerves peszticidszennyeződést mutattak ki hulladékokban, a koncentrációjuk a javasolt koncentráció-határértékekhez képest általában nagy volt. Egyelőre a toxafén meghatározására rendelkezésre álló analitikai módszerek megfelelőnek tekinthetők e rendelet céljaira.
(4)
A poliklórozott dibenzo-p-dioxinok és dibenzo-furánok (PCDF/PCDD) koncentráció-határértéke toxicitási egyenértékként (TEQ) van kifejezve, az Egészségügyi Világszervezet által 1998-ban megállapított toxicitási egyenérték-tényezők (TEF) segítségével. A dioxinszerű PCB-kről rendelkezésre álló adatok nem elegendőek ahhoz, hogy ezekre a vegyületekre toxicitási egyenértéket határozzanak meg.
(5)
A hexaklór-ciklohexán (HCH) különféle izomerek technikai keverékének a neve. Teljes körű elemzésük arnytalan lenne. Toxikológiai szempontból csak az alfa-, béta- és gamma-HCH-nak van jelentősége. A koncentráció-határérték ezért kizárólag csak ezekre vonatkozik. Az ennek a vegyületosztálynak az elemzéséhez használatos legtöbb forgalmazott analitikai keverékstandard csak ezeknek az izomereknek a meghatározására alkalmas.
(6)
A 850/2004/EK rendeletet ezért a fentieknek megfelelően módosítani kell.
(7)
A 850/2004/EK rendelet 17. cikkének (1) bekezdése szerinti bizottság a rendelet 17. cikke (2) bekezdésében előírt eljárásnak megfelelő, 2006. január 25-én zajlott konzultációt követően nem nyilvánított véleményt az e rendeletben előírt intézkedésekről,
ELFOGADTA EZT A RENDELETET:
1. cikk
A 850/2004/EK rendelet IV. melléklete helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 18-án.